**Zápisnica**

**zo zasadnutia Obecného zastupiteľstva v Bohdanovciach nad Trnavou konaného 30. októbra 2015**

-----------------------------------------------------------------------------------------------------------------------------

**Prítomní poslanci**: Mária Hlbocká, Oľga Jakubcová, Helena Kočiská, Bc. Božena Ryšková, Monika Siantová, Mgr. Peter Novák, Mgr. Juraj Janček, PhD., Ivan Bočko

**Ospravedlnení poslanci**: Peter Mračka

**Program rokovania**:

1. Otvorenie zasadnutia obecného zastupiteľstva a schválenie programu rokovania.
2. Voľba návrhovej komisie a overovateľov zápisnice.
3. Prehľad plnenia prijatých uznesení z predchádzajúceho zasadnutia OZ.
4. Správa hlavnej kontrolórky obce o vykonanej kontrole.
5. Návrh rozpočtu obce na rok 2016, Rozpočtový harmonogram obce nad rok 2016, Plnenie rozpočtu obce za obdobie 1.-9. 2015.
6. Rozhodnutie o odpredaji obecných pozemkov spôsobom hodného osobitného zreteľa.
7. Prehľad o pripravovaných a podaných žiadostiach o dotácie.
8. Rôzne.
9. Diskusia.
10. Uznesenia OZ
11. Záver rokovania OZ.

**1**.Starosta obce privítal prítomných poslancov a hlavnú kotrolórku obce. Zoznámil ich s programom zasadnutia OZ.

Obecné zastupiteľstvo schválilo program zasadnutia pomerom hlasov: 8 – za, proti – 0, zdržal sa – 0.

**2.** Do návrhovej komisie boli navrhnutí Mgr. Peter Novák a Ivan Bočko.

Návrhová komisia bola schválená pomerom hlasov: 6 – za, 0 – proti, 2 – zdržali sa.

Overovateľmi zápisnice boli navrhnutí Oľga Jakubcová, Monika Siantová.

Overovatelia zápisnice boli schválení pomerom hlasov: 6 – za, 0 – proti, 2 –a zdržali sa.

Zapisovateľkou bude: Beáta Izakovičová.

**3.** Starosta obce rozobral prehľad plnenia prijatých uznesení z predchádzajúceho zasadnutia obecného zastupiteľstva, ktoré sa konalo 2. októbra 2015. Uznesenie č. 33 o uzavretí nájomnej zmluvy s SPP bolo splnené, Uznesenie č. 34 o určení spôsobu prevodu vlastníctva pozemkov spôsobom hodného osobitného zreteľa Silvii Moncmanovej a Ing. Danici Nižnanovej bolo splnené, Uznesenie č. 35 o schválení prevodu vlastníctva pozemku Romanovi Čambálovi bolo splnené.

**4**. Hlavná kontrolórka obce informovala poslancov o správe z vykonanej kontroly zameranej na vedenie pokladne obecného úradu za obdobie 01.01.2014 – 30.06.2014. Konštatovala, že obecný úrad má platnú smernicu o vedení pokladne, ktorá je aj dodržiavaná, pokladníčka má uzatvorenú dohodu o hmotnej zodpovednosti. Doklady a vedenie pokladne nevykazujú nedostatky. Inventarizácia za uvedené obdobie bola vykonaná 2 x, limit v pokladni bol zvýšený z 500,00 Eur na 700,00 Eur. Všetky nedostatky, ktoré boli zistené pri kontrole v roku 2012 boli odstránené.

Kontrolórka informovala poslancov, že obec má prijaté Zásady o nahlasovaní protispoločenskej činnosti v zmysle zákona a oboznámila ich s podstatou týchto zásad.

**5.** Starosta obce informoval poslancov o vypracovanom návrhu rozpočtu obce na rok 2016. Oboznámil ich s výškou významných položiek v príjmoch, hlavne čo sa týka daní a vo výdavkových položkách hlavne o investíciách. Vzhľadom k tomu, že v roku 2015 sme čerpali z rezervného fondu na investičné akcie, tak tento rozpočet je v investíciách slabší. Zameriame sa hlavne na vybudovanie kanalizácie smer bar – križovatka “Na Vŕšku” v prípade, že obec nedostane dotáciu. Ak obec získa dotáciu bude vybudovaná celá trasa bar – “Vŕšok”, po čerpaciu stanicu. Žiadosť na Environmentálny fond vo výške cca 228 000,00 Eur bola už podaná. Z ďalších investícií spomenul ešte rekonštrukciu miestnej komunikácie v uličke k Elastiku, kde firma Elastik prisľúbila 50 % spoluúčasť. Ďalšou akciou je prístavba materskej školy, kde sa ráta s kompletnými prácami ako zateplenie, elektroinštalácia, terasy, prístavbou ďalšej triedy, s celkovými nákladmi cca 400 000,00 Eur. V tomto prípade obec pripravuje žiadosť na finančné prostriedky z eurofondov. Ďalšou investíciou bude zateplenie zvyšku kultúrneho domu s úpravou schodiska. Obec pripravuje žiadosť aj na dotáciu na zberný dvor, ale vzhľadom na námietku Lešnofových voči stavebnému povoleniu, bolo konanie pozastavené. Obec aj napriek tomu hľadá možnosť, ako stavebné povolenie získať, aby mohla byť žiadosť podaná. Obec podala žiadosť na zateplenie ZŠ a vybudovanie vodovodu v nových lokalitách z Environmentálneho fondu a žiadosti o dotáciu z POD na zelené prienstranstvá.

Starosta informoval aj o úprave všeobecne záväzného nariadenia obce o miestnych daniach a poplatkoch, ktorá by navýšila dane z nehnuteľností, aj poplatky za vývoz komunálneho odpadu, nakoľko si to súčasná situácia vyžaduje. Uvedené VZN by sa malo schvaľovať na budúcom zasadnutí OZ dňa 12.12.2015.

Obec v príjmoch ráta i so zvýšením príjmu z výnosu dane z príjmov z daňového úradu, nakoľko to Úrad vlády SR obciam prisľúbil.

Zodpovedná zamestnankyňa obce Izakovičová oboznámila poslancov s rozpočtovým harmonogramom obce na rok 2016 a vysvetlila jeho obsah.

Rozpočtový harmonogram bol schválený Uznesením č. 36/2015 pomerom hlasov: 8 – za, 0 – proti, 0 – zdržal sa.

Ďalej Izakovičová oboznámila poslancov, že obdržali plnenie rozpočtu obce aj školy za obdobie 3. Q 2015. Obec vykazuje plnenie aj v príjmoch aj vo výdavkoch v zmysle upraveného rozpočtu, avšak ZŠ s MŠ porušuje zákony a smernice, pretože vo viacerých výdavkových položkách je rozpočet prekračovaný. Vzhľadom na štvrťročné ukladanie uzávierok do štátneho systému RIS SAM je potrebné, aby plnenie rozpočtu nebolo prekračované. Je potrebné vypracovať rozpočtové opatrenie na úpravu rozpočtu. Hlavná kontrolórka oznámila, že sa zameria i na kontrolu tohto nedostatku. Poslanci odporučili urobiť nápravu a to pohovorom s riaditeľkou a ekonómkou ZŠ s MŠ.

Starosta obce informoval aj o vykonanom rozpočtovom opatrení starostu č. 7/2015 k 30.09.2015 na úpravu rozpočtu. Pred touto informáciou sa zo zasadnutia ospravedlnila Bc. Božena Ryšková.

**6.** Poslanci za zaoberali rozhodnutím o odpredaji obecných pozemkov spôsobom hodného osobitného zreteľa Silvii Moncmanovej a Ing. Danici Nižňanovej.

Uznesenie o odpredaji č. 37/2015 bolo schválené pomerom hlasov: 8 – za, 0 – proti, 0 – zdržal sa.

Uznesenie o odpredaji č. 38/2015 bolo schválené pomerom hlasov: 8 – za, 0 - proti, 0 – zdržal sa.

**7.** Starosta obce informoval poslancov o pripravovaných a podaných žiadostiach o dotácie:

- podaná bola žiadosť o dotáciu z Environmentáleho fondu na kanalizáciu - cca 229 000,00 Eur,

- žiadosť z Program obnovy dediny na zelené priestranstvá a oddychové zóny na čiastku cca - 5 000,00

Eur,

- žiadosť o dotáciu z Environmentáleho fondu na výstavbu vodovodu v nových lokalitách - cca

147 000,00 Eur,

- žiadosť z Environmentálneho fondu na zateplenie ZŠ - cca 81 000,00 Eur

Starosta obce spomenul aj prebiehajúce akcie ako modernizácia verejného osvetlenia v obci, ktorá má termín ukončenia 30.11.2015, výstavba multifunkčného ihriska, ktorá bola odovzdaná do užívania, rekonštrukcia miestnej komunikácie v uličke pri fare, ktorá prebieha.

**8.** Rôzne:

Starosta obce prečítal poslancom návrh nájomnej zmluvy na obecné nehnuteľnosti podanej ZMO, OZ TNC na výstavbu cyklotrás v obci a požiadal poslancov o vyjadrenie sa k nej. Spomenul aj vyjadrenie komisie výstavby, regionálneho rozvoja a ochrany životného prostredia, ktorá uzatvorenie nájomnej zmluvy neodporúča. Uzavretie zmluvy by bolo predčasným krokom, nakoľko nie je známe, kto v budúcnosti bude vystupovať ako žiadateľ finančných prostriedkov na výstavbu cyklotrás – či obce, VÚC alebo občianske združenie. Poslanci túto zmluvu berú na vedomie.

Starosta obce ďalej informoval o zaslaných zápisniciach zo zasadnutí Komisie výstavby, regionálneho rozvoja a ochrany životného prostredia zo 07.09.2015 a 12.10.2015, Komisie školstva, sociálnych vecí, kultúry a športu z 22.09.2015. Helena Kočiská informovala o úspešnosti kultúrnych akcií. Peter Novák mal dotaz k novému stavebnému obvodu v Šelpiciach pri p. Peňákovi. Obec Šelpice mení z toho dôvodu územný plán.

Na obec boli doručené žiadosti o finančný príspevok do Zariadenia pre seniorov Križovany nad Dudváhom, ale vhľadom k tomu, že obec tam nemá umiestneného žiadneho občana, žiadosť sa berie len na vedomie.

Boli doručené i žiadosti o pridelenie obecných nájomných bytov a to: Monika Barteková a Patrik Šurina, Katarína Gomolová, Ivona Horváthová a Michal Lehuta, Anton Ďurian. Uvedené žiadosti sú zaevidované, ale momentálne obec nemá voľný byt.

Starosta obce podal informáciu o integrovaných obslužných miestach, ktoré postupne vznikajú v obciach. Občania si budú môcť na obecnom úrade vybaviť výpis z registra trestov, výpis z obchodného registra aj výpis z katastra nehnuteľností. Zamestnankyne obecných úradov budú absolvovať školenia na výkon tejto práce.

Poslanci boli oboznámení i s rozsudkom Krajského súdu v Trnave, ktorého výsledkom bolo, že obec v spore s MUDr. Evou Šrutekovou a JUDr. Barborou Šrutekovou prehrala súdny spor a je povinná uhradiť súdne trovy vo výške cca 700,00 Eur. Obec pochybila v rozhodovaní o odvolaní sa v súvislosti s výmerom na daň, kedy obec nemala v druhostupňovom odvolaní uvedené riešiť, nakoľko to prináleží daňovému úradu.

Starosta informoval o zrerejnení výzvy do volieb do rady školy, ktoré sa majú uskutočniť 23.11.2015.

Mesto Trnava zaslalo obci oznámenie o žiakoch, ktorí si plnia povinnú školskú dochádzku v zriadovateľskej pôsobnosti Mesta Trnava v školskom roku 2015/2016 a návrh Zmluvy o spolupráci Mesta Trnavy s obcou pri zabezpečovaní záujmového vzdelávania detí od 5-15 rokov. Starosta uviedol povinnosť miest a obcí navzájom si oznamovať informácie o školopovinných deťoch medzi obcami navzájom. Zároveň uviedol, že obec si financuje vlastné záujmové vzdelávanie a finančné prostriedky do iných miest neposkytne.

Starosta poslancom prečítal podané žiadosti o dotácie a príspevky z obecného rozpočtu na rok 2016 a to PZ Jarabica na 2 000,00 Eur, Spevácka skupina Bohdanovčan 1 300,00 Eur, RKFÚ 2 000,00 Eur, TJ Elastik Bohdanovce 15 000,00 Eur, ZO JDS 1 400,00 Eur. Do rozpočtu sa však tieto sumy vzhľadom k danej finančnej situácii nedostanú.

Základná škola sa zúčastnila v Ružindole športových hier.

Starosta obce poslancom prečítal list Predsedu vlády SR Róberta Fica, v ktorom bol prísľub zvýšenia výnosu podielu z daní obciam, novela zákona výkajúca sa volieb riaditeľov škôl a zvýšenia limitu verejného obstarávania z 1 000,00 Eur na 5 000,00 Eur. Ďalej informoval o návšteve premiéra v obci pri príležitosti odovzdania multifunkčného ihriska do užívania, ktoré bolo financované i z dotácie z Úradu vlády SR. Pri tejto príležitosti sa krstila kniha vydaná k 85. výročiu organizovaného futbalu v našej obci a boli udelené Ceny starostu obce a to: Anton Jagelka, Pavol Lenivý, Bohuslav Šarvaic, František Vadovič, Peter Stolárik a Marián Šimek za dlhoročnú obetavú prácu v prospech TJ.

Starosta informoval i o vydaných rozhodnutiach SOÚ o odkázanosti na sociálne služby na Filoménu Lešnofovú a Annu Šarvaicovú.

Z RÚVZ Trnava obec obdržala list oznamujúci vykonanie deratizácie živočíšnych škodcov.

Okresný úrad Trnava, Odbor krízového riadenia vykonával dňa 29.10.2015 cvičenie ochrany obyvateľstva v pásmach jadrového ohrozenia atómovej elektrárne s názvom “TUKAN 2015”, ktorého sa zúčastnila aj naša obec.

Dňa 11.11.2015 o 11.11 hod. si občania našej obce uctia obete vojnových konfliktov pri pomníku padlých obetí prvej a druhej svetovej vojny.

Starosta obce informoval o výzve pre sociálne slabšie rodiny o prihlasovanie detí na rekreačné pobyty.

Ďalej starosta informoval o darovacej zmluve pozemkov, ktoré budú slúžiť na miestnu komunikáciu a príslušné inžinierske siete, IBV Horný mlyn II.

**9.** Diskusia:

P. Jakubcová sa informovala o donáške obedov pre starších spoluobčanov. Starosta uviedol, že ak by bol na to zamestnanec, nie je to problém, avšak p. Izakovičová oznámila, že viackrát bolo v miestnom rozhlase vyhlasované, aby sa občania nahlásili na odber obedov a doteraz sa nikto neprihlásil.

Ďalej mala dotaz, prečo sa v autobusovej zastávke nenachádza lavička. Starosta jej zodpovedal na otázku, že vzhľadom k tomu, že by sa tam v nočných hodinách zdržiavali občania odchádzajúci z miestneho pohostinstva, bolo by narúšanie nočného pokoja pre ostatných občanov bývajúcich v blízkosti zastávky.

Monika Siantová sa informovala o žltých nádobách na separovaný odpad. Starosta poukázal, že v rozpočte na rok 2016 sa ráta s ich nákupom a následne budú občanom, ktorí ich majú nahlásené, dodané.

**10**. Uznesenia OZ poslanci schválili.

**11.** Starosta poďakoval prítomným za účasť.

Bohdanovce nad Trnavou 30.10.2015

Zapísala: Beáta Izakovičová